text: EM-guld til Horsens-sejler
  25 maj 2019 kl. 14.19
  Horsens-sejleren Anne-Marie Rindom blev lørdag en aldeles suveræn europamester i Laser Radial.
  Hun sikrede sig guldet allerede inden den afsluttende sejlads ved EM, der foregår i farvandet ud for Porto i Portugal. 
  Det skriver sejlerlandsholdet på Facebook. Her kaldes præstationen "helt i særklasse".
  - Ganske enkelt en af de mest overbevisende præstationer i dansk sejlsport i mange, mange år, lyder det. 
  Rindom lå nummer to efter de første to sejladser mandag, men med to sejre tirsdag overtog hun føringen.
  27-årige Anne-Marie Rindom, der stiller op fra Horsens Sejlklub, vandt i 2016 bronzemedalje ved OL i Rio - også i bådklassen Laser Radial. Hendes mål er at komme til næste års OL i Tokyo.
  